[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.6.2007

COM(2007) 351 τελικό

2007/0120 (ACC)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη σύναψη και την υπογραφή της ενδιάμεσης συμφωνίας για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας του Μαυροβουνίου, αφετέρου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η συνημμένη πρόταση απόφασης του Συμβουλίου αποτελεί τη νομική πράξη για την υπογραφή και τη σύναψη της ενδιάμεσης συμφωνίας μεταξύ της Ευρωπαϊκής Κοινότητας, αφενός, και της Δημοκρατίας του Μαυροβουνίου, εφεξής «Μαυροβούνιο», αφετέρου[1].

2. Σύμφωνα με τις οδηγίες διαπραγμάτευσης που υιοθέτησε το Συμβούλιο στις 24 Ιουλίου 2006, η Επιτροπή ολοκλήρωσε, στις 15 Μαρτίου 2007, τις διαπραγματεύσεις για συμφωνία σταθεροποίησης και σύνδεσης (ΣΣΣ) με το Μαυροβούνιο. Η Επιτροπή προτείνει στο Συμβούλιο να υπογράψει παράλληλα την συμφωνία σταθεροποίησης και σύνδεσης, αλλά η ΣΣΣ τίθεται σε ισχύ μόνο μετά την επικύρωση από το Μαυροβούνιο, την Κοινότητα και τα κράτη μέλη.

4. Εν αναμονή της κύρωσης της ΣΣΣ, η Επιτροπή, σύμφωνα με τις οδηγίες διαπραγμάτευσης και το άρθρο 139 της ίδιας της ΣΣΣ, προτείνει τη σύναψη ενδιάμεσης συμφωνίας προκειμένου να τεθούν σε ισχύ οι διατάξεις της ΣΣΣ για το εμπόριο και τα εμπορικά θέματα, το συντομότερο δυνατό μετά την υπογραφή της ΣΣΣ. Η Επιτροπή διαπραγματεύθηκε με το Μαυροβούνιο το κείμενο ενδιάμεσης συμφωνίας, το οποίο μονογραφήθηκε στις 28 Φεβρουαρίου 2006.

5. Οι ευνοϊκότερες εμπορικές παραχωρήσεις που χορηγούνται με τον κανονισμό (ΕΚ) αριθ. 2007/2000 του Συμβουλίου, της 18ης Σεπτεμβρίου 2000, για την εισαγωγή εκτάκτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ένωσης, για την τροποποίηση του κανονισμού (ΕΚ) αριθ. 2820/98 και την κατάργηση των κανονισμών (ΕΚ) αριθ. 1763/1999 και (ΕΚ) αριθ. 6/2000[2], θα εξακολουθήσουν να ισχύουν παράλληλα με την ενδιάμεση συμφωνία.

6. Η Επιτροπή καλεί το Συμβούλιο να εγκρίνει τα αποτελέσματα των διαπραγματεύσεων καθώς και να υπογράψει και να συνάψει την ενδιάμεση συμφωνία εξ ονόματος της Ευρωπαϊκής Κοινότητας, βασιζόμενο στη συνημμένη πρόταση.

2007/0120 (ACC)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη σύναψη και την υπογραφή της ενδιάμεσης συμφωνίας για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας του Μαυροβουνίου, αφετέρου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133, σε συνδυασμό με το άρθρο 300 παράγραφος 2 πρώτο εδάφιο και το άρθρο 300 παράγραφος 3 πρώτη φράση,

την πρόταση της Επιτροπής,

Εκτιμώντας τα ακόλουθα:

(1) Εν αναμονή της θέσης σε ισχύ της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας του Μαυροβουνίου, αφετέρου, που υπογράφηκε στις Βρυξέλλες στις […] 2007, είναι αναγκαίο να εγκριθεί η ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας του Μαυροβουνίου, αφετέρου.

(2) Οι εμπορικές διατάξεις που περιλαμβάνονται στην παρούσα συμφωνία είναι έκτακτης φύσης, συνδέονται με την πολιτική που εφαρμόζεται στο πλαίσιο της διαδικασίας σταθεροποίησης και σύνδεσης και δεν θα αποτελέσουν για την Ευρωπαϊκή Ένωση προηγούμενο όσον αφορά την εμπορική πολιτική της Κοινότητας έναντι τρίτων χωρών εκτός από τις χώρες των Δυτικών Βαλκανίων.

(3) Η συμφωνία θα πρέπει επομένως να υπογραφεί και να εγκριθεί,

ΑΠΟΦΑΣΙΖΕΙ:

Άρθρο 1

1. Η ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας του Μαυροβουνίου, αφετέρου, τα παραρτήματα και τα πρωτόκολλα που επισυνάπτονται σε αυτήν, καθώς και οι κοινές δηλώσεις και η δήλωση της Ευρωπαϊκής Κοινότητας που προσαρτώνται στην Τελική Πράξη, εγκρίνονται εξ ονόματος της Κοινότητας.

2. Τα κείμενα που αναφέρονται στην παράγραφο 1 επισυνάπτονται στην παρούσα απόφαση.

Άρθρο 2

Ο Πρόεδρος του Συμβουλίου εξουσιοδοτείται να ορίσει το(τα) πρόσωπο(α) που είναι εξουσιοδοτημένο(α) να υπογράψει(ουν) τη συμφωνία εξ ονόματος της Κοινότητας και να καταθέσει(ουν) το έγγραφο έγκρισης που προβλέπεται στο άρθρο 60 της συμφωνίας.

Βρυξέλλες,

Για το Συμβούλιο

Ο Πρόεδρος

[1] Η σύναψη της ενδιάμεσης συμφωνίας εξαρτάται από την υπογραφή της συμφωνίας σταθεροποίησης και σύνδεσης, η οποία προβλέπεται ότι θα πραγματοποιηθεί στις Βρυξέλλες το δεύτερο ή τρίτο τρίμηνο του 2007. Για να εξασφαλιστεί η έναρξη ισχύος της ενδιάμεσης συμφωνίας το συντομότερο δυνατό, οι δύο διαδικασίες άρχισαν ταυτόχρονα.

[2] ΕΕ L 240 της 23.9.2000, σ. 1. Κανονισμός, όπως τροποποιήθηκε τελευταία από τον κανονισμό (ΕΚ) αριθ. 1946/2005 (ΕΕ L 312 της 29.11.2005, σ. 1).